

PROJEKTS uz 15.05.2024.

vēlamais datums izskatīšanai domes ārkārtas sēdē: 15.05.2024.

sagatavotājs: Evita Randa

ziņotājs: Inga Švarce

 LĒMUMS

Ādažos, Ādažu novadā

2024.gada 15.maijā **Nr.**«DOKREGNUMURS»

**Par Garkalnes pagasta sadalīšanas plānu**

Administratīvo teritoriju un apdzīvoto vietu likuma (turpmāk – Likums) Pārejas noteikumu 28.punktā noteikts, ka Ropažu novada pašvaldība līdz 2023. gada 31. decembrim apstiprina Garkalnes pagasta sadalīšanas plānu un nosūta to Ādažu novada pašvaldībai. Pēc minētā plāna izvērtēšanas iesaistītās pašvaldības lemj par novadu teritoriju robežu grozīšanu.

Ādažu novada pašvaldība 29.12.2023. saņēma Ropažu novada pašvaldības apstiprināto Garkalnes pagasta sadalīšanas plānu - karti ar plānotajām robežu izmaiņām (apstiprināts ar Ropažu novada pašvaldības domes 27.12.2023. lēmumu Nr. 2928 “Par Garkalnes pagasta sadalīšanas plāna gala varianta apstiprināšanu” (prot. Nr. 83/2023, 2.§ (1.pielikums)).

Paskaidrojuma raksts (Garkalnes pagasta sadalīšanas plāna attiecīgā risinājuma pamatojums) netika iesniegts.

Latvijas novadu teritoriālā iedalījuma robežu grozīšanas un aktualizēšanas kārtību nosaka Ministru kabineta 15.06.2021. noteikumi Nr. 386 “Administratīvā centra, ciema un pilsētas statusa maiņas, kā arī administratīvās teritorijas, novada teritoriālā iedalījuma un ciemu robežu noteikšanas, grozīšanas un aktualizēšanas noteikumi” (turpmāk – Noteikumi Nr. 386) kuru V. nodaļā ir noteikta kārtība, kādā novada teritoriālo vienību, vai tās daļu pievieno citas pašvaldības administratīvajai teritorijai, vai groza administratīvās teritorijas robežu, ja šos grozījumus ierosina pašvaldība. Noteikumu Nr. 386 pārejas noteikumu 38. punkts noteic, ka lēmumu par 4.3. apakšpunkta gadījumu (grozījumi administratīvi teritoriālajā iedalījumā vai robežās) pašvaldība var pieņemt ne agrāk kā 23.06.2025.

Tā kā Ādažu un Ropažu novadu pašvaldībām ar likumu ir uzlikts pienākums izvērtēt Garkalnes pagasta sadalīšanas plānu un lemt par novadu teritoriju robežu grozīšanu vēl pirms 23.06.2025., bet normatīvajos aktos nav noteikta kārtība, kādā tas veicams, Ādažu novada pašvaldība 04.01.2024. nosūtīja Vides aizsardzības un reģionālās attīstības ministrijai (turpmāk -VARAM) vēstuli Nr. ĀNP/1-12-4/24/17 ar lūgumu sniegt skaidrojumu un metodiskos norādījumus Garkalnes pagasta sadalīšanas plāna izvērtēšanai.

Savā 25.01.2024. atbildē VARAM sniedza skaidrojumu, ka ministrija nevar veikt tiesību normu oficiālu interpretāciju un vērsa uzmanību, ka ar pārejas noteikumu 28. punkta regulējumu noteiktais pienākums ir skaidrots arī Saeimas Administratīvi teritoriālās reformas komisijas 2020. gada 5. maija sēdē paustajos viedokļos, kur citastarp minēts, ka pēc Garkalnes pagasta sadalīšanas plāna apstiprināšanas Ulbrokas novada pašvaldība (tagad – Ropažu novada pašvaldība) to nosūta Ādažu novada pašvaldībai, kura ar to iepazīstas un izvērtē iespēju plānā norādītās teritoriālās vienības ņemt savā pārvaldībā, un pieņem lēmumu, informējot par to iesaistīto pašvaldību.

Ņemot vērā VARAM atbildi, Ādažu novada pašvaldība 30.01.2024. nosūtīja Saeimas Juridiskajam birojam vēstuli Nr. ĀNP/1-12-4/24/181, ar lūgumu sniegt skaidrojumu un metodiskos norādījumus.

Savā 08.05.2024. vēstulē Nr.142.13/1-8-14/24 “Par Administratīvo teritoriju un apdzīvoto vietu likuma pārejas noteikumu 28.punktu” (3.pielikums) Saeimas Juridiskais birojs norādīja, ka Noteikumi Nr. 386 ir piemērojami attiecībā uz Ropažu novada pašvaldību un Ādažu novada pašvaldību. Arī tālākā robežu grozīšanas kārtība saskaņā ar Likuma 6. panta ceturto daļu ir noteikta Noteikumos Nr. 386 – iespējamajam Ropažu novada un Ādažu novada robežu grozīšanas procesam nav pamata atšķirties no jebkuras citas pašvaldību rosināta robežu grozīšanas procesa. Vienlaikus tika norādīts, ka tiesisko skaidrību veiksmīgāk nodrošinātu tādi grozījumi Ministru kabineta noteikumu pārejas noteikumos vai Likuma pārejas noteikumu 28. punktā, kas apstiprinātu to, ka arī šajā speciālajā gadījumā robežu grozīšanas process neatšķiras no jebkuras citas pašvaldību rosinātas robežu grozīšanas procesa. Cita starpā, Saeimas Juridiskā biroja ieskatā konkrēts sadalīšanas plāns un pienācīgs tā pamatojums ir izšķiroši nozīmīgs arī pašvaldības robežu grozīšanas procesā. Proti, pagasta sadalīšanas plānam ir jāietver pietiekama informācija par to, kāda Garkalnes pagasta teritorijas daļa tiek nodota Ādažu novadam un kāds ir attiecīgā risinājuma pamatojums. Tam ir būtiska nozīme, lai pirms lēmuma pieņemšanas pašvaldība varētu organizēt publisko apspriešanu, gūtu pašvaldību iedzīvotāju viedokli, kā arī varētu pieņemt izsvērtu domes lēmumu par administratīvo teritoriju robežu grozīšanu.

Cita starpā Ādažu novada pašvaldība saņēma arī Latvijas Republikas tiesībsarga 17.01.2024. vēstuli Nr. 6-1/35. Tiesībsarga ieskatā Noteikumos Nr. 386 minētā kārtība būtu attiecināma uz konkrēto procesu, ievērojot juridiskās obstrukcijas aizlieguma principu, jo attiecībā uz Garkalnes pagasta sadalīšanu, likumdevējs ar pārejas noteikumu 28. punktu ir noteicis īpašu kārtību. Tostarp skaidrības labad arī Ministru kabinets varētu grozīt Noteikumus Nr. 386, norādot, ka procesuālā kārtība, kādā novada teritoriālās vienības daļu pievieno citas pašvaldības administratīvajai teritorijai, vai groza administratīvās teritorijas robežu, ja šos grozījumus ierosina pašvaldība, un tas būtu attiecināms arī uz pārejas noteikumu 28. punkta izpildi. Tiesībsargs arī nekonstatē, ka publiskā apspriešana un sabiedrības līdzdalības pasākums - iedzīvotāju aptauja - būtu īstenoti neatbilstoši tiesību aktu prasībām.

Tā kā Ādažu novada pašvaldības pieprasītie skaidrojumi un metodiskie norādījumi līdz 2024. gada martam netika saņemti, pašvaldība ierosināja izveidot darba grupu Garkalnes pagasta sadalīšanas plāna izvērtēšanai, aicinot tajā piedalīties pārstāvjus no Saeimas Valsts pārvaldes un pašvaldības komisijas, VARAM, Garkalnes pagasta iedzīvotāju konsultatīvās padomes, Ropažu novada pašvaldības, Rīgas Plānošanas reģiona, Ādažu novada pašvaldības, Ādažu novada iedzīvotāju kopienas (Saeimas Valsts pārvaldes un pašvaldības komisija un VARAM savus pārstāvjus dalībai darba grupā neizvirzīja).

Ar Ādažu novada pašvaldības domes priekšsēdētājas 13.03.2024. rīkojumu Nr. ĀNP/1-6-1/24/27 tika izveidota Garkalnes pagasta sadalīšanas plāna izvērtēšanas darba grupa (turpmāk – Darba grupa), ar mērķi - izvērtēt Garkalnes pagasta sadalīšanas plānu. Darba grupas pirmajā sanāksmē 15.03.2024., tika apstiprināts Darba grupas nolikums, nosakot Darba grupas uzdevumus (t.sk. arī veikt Garkalnes pagasta sadalīšanas plāna sociāli ekonomiskā un teritoriālā pamatojuma izvērtēšanu un prezentēt trīs sadalīšanas plāna variantus (2.pielikumā pievienotā Garkalnes pagasta sadalīšanas plāna izvērtējuma 1., 2. un 3.pielikums).

Darba grupa sagatavoja Garkalnes pagasta sadalīšanas plāna izvērtējumu (2.pielikums), kurā atbalstīja 3.pielikumā pievienoto plānu, ņemot vērā Ādažu novada stratēģiskos mērķus attiecībā uz Ādažu pilsētas savienojamību ar tuvākajām transporta artērijām, kā arī ilgtspējīgu satiksmes savienojumu apsaimniekošanu, ievērojot tieši mobilitāti un Ādažu pilsētas un Ādažu novada ciemu, kā arī Ādažu militārās infrastruktūras stratēģisko savienojamību ar valsts nozīmes autoceļu A2.

Pamatojoties uz Administratīvo teritoriju un apdzīvoto vietu likuma pārejas noteikumu 28.punktu, Ministru kabineta 15.06.2021. noteikumu Nr.386 “Administratīvā centra, ciema un pilsētas statusa maiņas, kā arī administratīvās teritorijas, novada teritoriālā iedalījuma un ciemu robežu noteikšanas, grozīšanas un aktualizēšanas noteikumi” 6. punktu un 27. punktu, kā arī ņemot vērā Darba grupas izstrādāto Garkalnes pagasta sadalīšanas plāna izvērtējumu (2.pielikums), Ādažu novada pašvaldības dome

**NOLEMJ:**

1. Konceptuāli atbalstīt Ropažu novada pašvaldības ierosinājumu Ādažu novada pašvaldības un Ropažu novada pašvaldības administratīvo teritoriju robežu grozīšanai - Ropažu novada pašvaldības domes apstiprināto Garkalnes pagasta sadalīšanas plānu (apstiprināts ar Ropažu novada pašvaldības domes 27.12.2023. lēmumu Nr. 2928 “Par Garkalnes pagasta sadalīšanas plāna gala varianta apstiprināšanu” (prot. Nr.83/2023, 2.§ (1.pielikums)).
2. Aicināt Ropažu novada pašvaldību organizēt turpmāko administratīvās teritorijas robežu grozīšanas procedūru 1. punkta izpildei Ministru kabineta 15.06.2021. noteikumos Nr. 386 “Administratīvā centra, ciema un pilsētas statusa maiņas, kā arī administratīvās teritorijas, novada teritoriālā iedalījuma un ciemu robežu noteikšanas, grozīšanas un aktualizēšanas noteikumi” noteiktajā kārtībā.
3. Aicināt Rīgas plānošanas reģionu (izvērtējot Garkalnes pagasta sadalīšanas plāna izvērtēšanas dokumentus) un Vides aizsardzības un reģionālās attīstības ministriju (izstrādājot attiecīgu likumprojektu vai Ministru kabineta rīkojuma projektu par Ādažu novada pašvaldības un Ropažu novada pašvaldības administratīvo teritoriju robežu grozīšanu), ņemt vērā Garkalnes pagasta sadalīšanas plāna izvērtēšanas darba grupas izstrādāto Garkalnes pagasta sadalīšanas plāna izvērtējumu (2.pielikums).
4. Uzdot pašvaldības Centrālās pārvaldes Teritorijas plānošanas nodaļai publicēt šo lēmumu Teritorijas attīstības plānošanas informācijas sistēmā (TAPIS), pašvaldības tīmekļa vietnē [www.adazunovads.lv](http://www.adazunovads.lv), kā arī pašvaldības informatīvajā izdevumā “Ādažu Novada Vēstis”.
5. Uzdot pašvaldības Centrālās pārvaldes Administratīvajai nodaļai šo lēmumu nosūtīt Ropažu novada pašvaldībai, Saeimas Valsts pārvaldes un pašvaldības komisijai, Vides aizsardzības un reģionālās attīstības ministrijai, kā arī Rīgas plānošanas reģionam.
6. Lēmumu var pārsūdzēt Administratīvajā rajona tiesā, Baldones ielā 1A, Rīgā, viena mēneša laikā no tā spēkā stāšanās dienas.

Pielikumā:

1. Ropažu novada pašvaldības Garkalnes pagasta sadalīšanas plāns.
2. Garkalnes pagasta sadalīšanas plāna izvērtējums.
3. Saeimas Juridiskā biroja 08.05.2024. vēstule Nr. 142.13/1-8-14/24.

Pašvaldības domes priekšsēdētājas vietnieks

pašvaldības attīstības jautājumos V.Bulāns

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

TPN, ADN, SAN, IDR - @

Ropažu novada pašvaldība @

Saeimas Valsts pārvaldes un pašvaldības komisija @

VARAM @

Rīgas plānošanas reģions @

E.Randa, 27804243